作者:李白
標題:早秋贈裴十七仲堪
內容:遠海動風色，吹愁落天涯。南星變大火，熱氣餘丹霞。光景不可回，六龍轉天車。荊人泣美玉，魯叟悲匏瓜。功業若夢裡，撫琴發長嗟。裴生信英邁，屈起多才華。曆抵海岱豪，結交魯朱家。複攜兩少女，豔色驚荷葩。雙歌入青雲，但惜白日斜。窮溟出寶貝，大澤饒龍蛇。明主倘見收，煙霞路非賒。時命若不會，歸應煉丹砂。